CELEX: 32022D0393
Language: sk
Date: 2022-03-03 00:00:00
Title: Rozhodnutie Rady (EÚ) 2022/393 z 3. marca 2022 o pozícii, ktorá sa má v mene Európskej únie zaujať na 65. zasadnutí Komisie pre omamné látky, pokiaľ ide o zaradenie troch látok do zoznamu látok v tabuľke I Dohovoru Organizácie Spojených národov proti nedovolenému obchodu s omamnými a psychotropnými látkami

9.3.2022   
               
               
                  SK
               
               
                  Úradný vestník Európskej únie
               
               
                  L 79/36
               
            
         ROZHODNUTIE RADY (EÚ) 2022/393
         z 3. marca 2022
         o pozícii, ktorá sa má v mene Európskej únie zaujať na 65. zasadnutí Komisie pre omamné látky, pokiaľ ide o zaradenie troch látok do zoznamu látok v tabuľke I Dohovoru Organizácie Spojených národov proti nedovolenému obchodu s omamnými a psychotropnými látkami
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor Organizácie Spojených národov proti nedovolenému obchodu s omamnými a psychotropnými látkami z roku 1988 (ďalej len „dohovor“) Únia uzavrela rozhodnutím Rady 90/611/EHS (1) a uvedený dohovor nadobudol platnosť 11. novembra 1990.
                  
               
                     (2)
                  
                  
                     Podľa článku 12 ods. 2 až 7 dohovoru možno do tabuliek dohovoru, v ktorých sa uvádza zoznam drogových prekurzorov, pridávať látky.
                  
               
                     (3)
                  
                  
                     Komisia pre omamné látky má počas svojho 65. zasadnutia, ktoré sa má konať vo Viedni od 14. do 18. marca 2022, prijať rozhodnutie o zaradení troch látok do tabuľky I dohovoru.
                  
               
                     (4)
                  
                  
                     Podľa posúdenia Medzinárodného úradu pre kontrolu omamných látok sa pri nedovolenej výrobe fentanylu často používajú tri látky, konkrétne 4-AP, 1-boc-4-AP a norfentanyl, ktoré sú mimoriadne vhodné na nedovolenú výrobu fentanylu a viacerých analógov fentanylu, čo sú veľmi silné syntetické opioidy. Existujú dôkazy, že objem a rozsah nedovolenej výroby fentanylu a analógov fentanylu spôsobujú vážne problémy v oblasti verejného zdravia a sociálnej oblasti. Umiestnenie 4-AP, 1-boc-4-AP a norfentanylu pod medzinárodnú kontrolu je preto oprávnené.
                  
               
                     (5)
                  
                  
                     Medzinárodný úrad pre kontrolu omamných látok 2. februára 2022 vydal pre Komisiu pre omamné látky odporúčanie, aby látky 4-AP, 1-boc-4-AP a norfentanyl zaradila do tabuľky I dohovoru.
                  
               
                     (6)
                  
                  
                     Nedovolene vyrobený fentanyl a analógy fentanylu spôsobujú v niektorých členských štátoch značné zdravotné a sociálne problémy.
                  
               
                     (7)
                  
                  
                     Rozhodnutie o zaradení látok do tabuľky I dohovoru patrí do výlučnej právomoci Únie. Únia má v Komisii pre omamné látky štatút pozorovateľa a 12 členských štátov Únie je jej členom s hlasovacím právom.
                  
               
                     (8)
                  
                  
                     Je vhodné stanoviť pozíciu, ktorá sa má v mene Únie zaujať v Komisii pre omamné látky, keďže rozhodnutie uvedenej komisie bude pre Úniu záväzné a môže rozhodujúcim spôsobom ovplyvniť obsah práva Únie, konkrétne nariadenia Európskeho parlamentu a Rady (ES) č. 273/2004 (2) a nariadenia Rady (ES) č. 111/2005 (3).
                  
               
                     (9)
                  
                  
                     Pozíciu Únie by mali vyjadriť členské štáty Únie, ktoré sú členmi Komisie pre omamné látky, konajúc spoločne v záujme Únie.
                  
               
                     (10)
                  
                  
                     Pozíciou, ktorá sa má v mene Únie zaujať v Komisii pre omamné látky, by malo byť zaradenie látok 4-AP, 1-boc-4-AP a norfentanylu do tabuľky I dohovoru,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 65. zasadnutí Komisie pre omamné látky od 14. do 18. marca 2022, je zaradiť do tabuľky I dohovoru tieto látky:
            
                        a)
                     
                     
                        4-AP;
                     
                  
                        b)
                     
                     
                        1-boc-4-AP a
                     
                  
                        c)
                     
                     
                        norfentanyl.
                     
                  
         
            Článok 2
            Pozíciu stanovenú v článku 1 vyjadria členské štáty Únie, ktoré sú členmi Komisie pre omamné látky, konajúc spoločne v záujme Únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 3. marca 2022
            
               
                  Za Radu
               
               
                  predseda
               
               G. DARMANIN
            
         
         
            (1)  Rozhodnutie Rady 90/611/EHS z 22. októbra 1990 o uzatvorení v mene Európskeho hospodárskeho spoločenstva dohovoru Organizácie Spojených národov proti nedovolenému obchodu s omamnými a psychotropnými látkami (Ú. v. ES L 326, 24.11.1990, s. 56).
         
            (2)  Nariadenie Európskeho parlamentu a Rady (ES) č. 273/2004 z 11. februára 2004 o prekurzoroch drog (Ú. v. EÚ L 47, 18.2.2004, s. 1).
         
            (3)  Nariadenie Rady (ES) č. 111/2005 z 22. decembra 2004, ktorým sa stanovujú pravidlá sledovania obchodu s drogovými prekurzormi medzi Spoločenstvoma tretími krajinami (Ú. v. EÚ L 22, 26.1.2005, s. 1).